Driekie van Niekerk, Hannes en Esther Kidson (albei 69), se dogter het aan Maroela Media gesê sy kan nie in die stadium veel uitwei oor die verdagte(s) wat betrokke was by die moord nie weens die sensitiwiteit van die ondersoek. “Ons weet net dat een van die werkers verdink word en dat my ouers wreed vermoor is.”

Esther se liggaam is omstreeks 15:00 Vrydag deur werkers gevind. Sy was nog in haar rolstoel in die egpaar se slaapkamer op die plaas Poortjie. Die egpaar het ŉ melkboerdery bedryf.

“Daar is na my pa begin soek nadat my ma se liggaam gevind is,” het Van Niekerk gesê. “My pa se liggaam is in ŉ stoor gevind. Die moordenaars het my pa onder valse voorwendsels in die stoor ingelok deur te sê ŉ kalfie is siek. My pa was so sterk soos ŉ bees, so ek weet nie of hulle hom dadelik oor die kop geslaan het nie. Hy het op sy maag gelê en sy hande was vasgebind. Ons het soveel vrae.”

Volgens Van Niekerk het die moordenaar(s) met ŉ klein bedrag kontant en haar pa se selfoon gevlug. “My ma is gemartel. Hulle het by haar antwoorde gesoek oor waar die geld is. Sy het regtig nie geweet nie.” Die polisie het vroeër gesê werkers is op die betrokke dag lone betaal.

Die egpaar is vermoedelik tussen 11:15 en 12:15 aangeval. “My ouers was omstreeks 10:00 nog in Westonaria. Hulle het dalk te vinnig teruggekom en is ingewag. Die huis was erg deurmekaar. Ons het twee ouers verloor. Dit maak dit dubbeld so seer. Hulle is ook nou net deel van die statistieke en dit maak die seerste.”

Volgens Van Niekerk gaan bedrywighede op die plaas voort. “Ek gaan nie dit waarvoor my pa so hard gewerk het net ten gronde laat gaan nie. Ons kry geweldige ondersteuning van die boeregemeenskap af.”

Kapt. Appel Ernst, woordvoerder van die polisie, het bevestig niemand is nog in hegtenis geneem in verband met die voorval nie.